teespoed – Sonder Kwinte en Kwale
June 3, 2019 by Sonder Kwinte en Kwale
Ek glo lewe is in God se hande. God skep lewe, Jesus het betaal met Sy lewe sodat ons lewe in oorvloed kan hê, maar dit beteken nie ons hét lewe nie. Ons moet lewe kies:
Ek moet erken – hierdie keuse klink tog 'n bietjie vreemd.
Ek het mos lewe, ek kies nie lewe nie, of hoe? Ek leer egter uit God se woorde ons het asem en ons het geleende tyd, maar lewe lê in hierdie keuse wat elkeen van ons vir onsself moet maak, elke dag en elke jaar wat tot ons lewe gevoeg word. Die keuse en wat dit behels, word as volg omskryf in Deuteronomium 30:20: "Kies tog vandag om die Here jou God lief te hê en net vir Hom te leef. Kies om te doen wat Hy wil hê jy moet doen. Kies om jou lewe lank gehoorsaam te wees aan alles wat Hy vir jou sê om te doen. Maak Hom die middelpunt van jou lewe! Laat Hy die rede wees hoekom jy lewe. Dan sal jy oud word en lank lewe in die land wat die Here belowe het om vir jou te gee."
Het jy al gekies? Het jy gekies om God lief te hê met 'n liefde wat uit jou hart en siel en met al jou krag en verstand kom; gekies om te doen wat Hy wil hê jy moet doen? God weet verseker beter, maar Hy gee ons steeds die keuse.
Het jy al gekies om gehoorsaam te wees en Hom gekies as die middelpunt van jou bestaan en die rede hoekom jy lewe?
Vir nog 'n dag en vir nog 'n lewensjaar kies ek om te lewe asof my lewe van Jesus afhang, want dit ís so!